Predkladacia správa

Vypracovanie systému finančného riadenia štrukturálnych fondov bolo jednou zo základných podmienok stanovených Európskou komisiou v rámci Negociačnej kapitoly 21 – Regionálna politika a koordinácia štrukturálnych nástrojov. 
Slovenská republika je dňom vstupu do Európskej únie oprávnená čerpať finančné prostriedky zo štrukturálnych fondov. V súlade so zákonom č. 523/2004 Z. z. o rozpočtových pravidlách verejnej správy sa štrukturálne fondy stávajú súčasťou príjmov a výdavkov štátneho rozpočtu. 
Koncepcia systému finančného riadenia štrukturálnych fondov, verzia 6.0 bola schválená ministrom financií a vydaná na stránke Ministerstva financií SR dňa 20. 09. 2006 s platnosťou od 01. 10. 2006. 
Predkladaný dodatok 6.1 ku Koncepcii systému finančného riadenia štrukturálnych fondov bol vypracovaný na základe úlohy č. 9 z materiálu Akčný plán v nadväznosti na zistenia z vykonaných certifikačných overovaní, kontrol a auditov za prvý polrok 2007, ktorý bol schválený uznesením vlády SR č. 974/2007 zo dňa 14. novembra 2007. Zmena sa týka zaregistrovania žiadosti o platbu v ITMS do 3 pracovných dní od prijatia písomnej verzie žiadosti o platbu (bod 3 v časti 4.8.1 a 4.8.2 a bod 4 v časti 4.8.3).
Systém finančného riadenia štrukturálnych fondov zahŕňa komplex na seba nadväzujúcich a vzájomne prepojených podsystémov a činností, prostredníctvom ktorých sa zabezpečuje účinné finančné plánovanie, rozpočtovanie, účtovanie, výkazníctvo, platba konečným prijímateľom, sledovanie finančných tokov a finančná kontrola pri realizácii pomoci zo štrukturálnych fondov. 
Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.
Koncepcia systému finančného riadenia štrukturálnych fondov, verzia 6.1 bude platná od 21. decembra 2007.